<classify> BARAZA la Michezo la Taifa BMT limezifungia mbio za kimataifa za marathoni za Kigamboni kwa mwaka mmoja kutokana na kukiuka sheria na kanuni za uendeshaji wake.Akizungumza na waandishi wa habari Dar es Salaam jana, Kaimu Katibu Mtendaji wa BMT, Neema Msitha alisema maamuzi hayo yamekuja baada ya kufanya kikao kati ya waandaaji wa mbio hizo, Idara ya Maendeleo ya Michezo na BMT kutokana na kuwepo kwa malalamiko.Alisema baada ya kufanyika kwa mbio hizo mwishoni mwa wiki iliyopita kulitokea malalamiko kutoka kwa wadau mbalimbali na wakimbiaji wakidai waandaaji kushindwa kutoa zawadi.Tumepata malalamiko mengi kutoka kwa wadau, watu wanaendesha mbio pasipo kufuata sheria, wanaahidi zawadi hawatoi na kutofuata taratibu zinazohitajika, tumekaa pamoja na kuwafungia ili kuwa fundisho kwa wengine,alisema na kuwataka waandaaji hao kulipa zawadi walitokiwa kabla ya Desemba 12, mwaka huu.Alisema mbio za aina hiyo zimekuwa na mchango mkubwa katika kuendeleza mchezo wa riadha na kukuza uchumi wa nchi ila kumekuwa na changamoto ikiwemo watu kuandaa bila kusajiliwa, kukosa ulinzi barabarani, kukosekana kwa huduma za afya, maji kwenye vituo na zawadi za washindi. Neema alisema changamoto hizo zimesababisha mgogoro mkubwa baina ya waandaji, washiriki wa mbio pamoja na wadau wengine wa michezo.Alisema kutokana na hayo, kuanzia Januari mosi mwakani vibali vyote vya kuendesha mbio za marathoni na nyingine ngazi ya kitaifa, mkoa na wilaya vitatolewa na BMT baada ya kupitiwa na Shirikisho la riadha Tanzania.Vibali hivi vitatolewa baada ya BMT kujiridhisha kuwa muandaaji wa mbio hizo amekidhi matakwa ya uendeshaji wake. Tunaelekeza michezo ngazi ya mikoa na wilaya kuhakikisha hakuna mbio yoyote ya barabarani inafanyika bila kibali,alisema.Kwa mujibu wa Msitha, sheria ya BMT inataka waandaaji wote wa mbio hizo kulipia asilimia moja ya tiketi au viingilio vya mbio hizo kwenda katika mfuko wa maendeleo ya michezo.  <topic>: kitaifa 